'ฮุน เซน' หนุนบุตรชายคนโตสืบทอดอำนาจนายกฯ กัมพูชา
Hun Sen, who has presided over a broad crackdown on the opposition, has defended the idea of establishing a political dynasty
PHNOM PENH — ฮุน เซน ซึ่งเป็นหนึ่งในผู้นำที่อยู่ในตำแหน่งยาวนานที่สุดในโลก กล่าวปราศรัยที่จังหวัดพระสีหนุ สนับสนุนให้บุตรชายคนโตเป็นนายกรัฐมนตรีคนต่อไป แต่ให้ผ่านกระบวนการเลือกตั้ง ที่ผ่านมา ฮุน เซน ถูกวิจารณ์อย่างมากเรื่องการปราบปรามฝ่ายตรงข้ามทางการเมือง รวมทั้งนักรณรงค์และสื่อมวลชน ก่อนหน้าการเลือกตั้งเมื่อปี ค.ศ. 2018 ซึ่งเขาได้รับชัยชนะอย่างท่วมท้น และเคยกล่าวไว้ว่าจะอยู่ในตำแหน่งผู้นำประเทศจนกว่าจะรู้สึกว่าควรหยุด สำหรับ ฮุน มาเนต บุตรชายคนโตวัย 44 ปีของ ฮุน เซน ปัจจุบันดำรงตำแหน่งรองผู้บัญชาการกองทัพกัมพูชา และเสนาธิการทหาร เขาจบการศึกษาจากวิทยาลัยกองทัพบกสหรัฐฯ ที่เมืองเวสต์พอยต์ รัฐนิวยอร์ก เมื่อปี ค.ศ. 1999 และจบปริญญาเอกด้านเศรษฐศาสตร์จากมหาวิทยาลัยบริสตอล ประเทศอังกฤษ ฮุน เซน กล่าวปกป้องการสนับสนุนบุตรชายตนเองในทางการเมือง โดยระบุว่าญี่ปุ่นก็มีตระกูลการเมือง เช่น "อาเบะ" ที่ดำรงตำแหน่งสำคัญทางการเมืองมาหลายชั่วอายุ ปัจจุบัน พรรค Cambodian People’s Party (CPP) ของฮุน เซน ครองที่นั่งทั้ง 125 ตำแหน่งในรัฐสภากัมพูชา หลังจากที่พรรคฝ่ายค้านหลักถูกยุบไปเมื่อช่วงก่อนการเลือกตั้งเมื่อปี ค.ศ. 2018 จากข้อกล่าวหาว่าพยายามล้มล้างรัฐบาล